Document ID: 32014R0994

KOMISJONI DELEGEERITUD MÄÄRUS (EL) nr 994/2014,
13. mai 2014,
millega muudetakse nõukogu määruse (EÜ) nr 73/2009 VIII ja VIIIc lisa, Euroopa Parlamendi ja nõukogu määruse (EL) nr 1305/2013 I lisa ning Euroopa Parlamendi ja nõukogu määruse (EL) nr 1307/2013 II, III ja VI lisa
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 19. jaanuari 2009. aasta määrust (EÜ) nr 73/2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003, (1) eriti selle artikli 136a lõiget 3 ja artiklit 140a,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005, (2) eriti selle artikli 58 lõiget 7,
võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009, (3) eriti selle artikli 6 lõiget 3, artikli 7 lõiget 3 ja artikli 20 lõiget 6,
ning arvestades järgmist:
(1)
Vastavalt nõukogu määruse (EÜ) nr 1234/2007 (4) artiklile 103n teatasid Hispaania, Luksemburg, Malta ja Ühendkuningriik 1. augustiks 2013 oma kavatsusest kanda lõplikult üle osaline või täielik veinisektori toetamise programmideks kasutada olev summa, millele on osutatud kõnealuse määruse Xb lisas, suurendades nii otsetoetuste riiklikku ülemmäära 2014. taotlusaastaks ja pärast seda. Määruse (EÜ) nr 73/2009 VIII lisa on sellest tulenevalt muudetud komisjoni rakendusmäärusega (EL) nr 929/2013 (5). Kõnealune lõplik ülekandmine peab kajastuma ka määruse (EL) nr 1307/2013 II ja III lisas.
(2)
Vastavalt määruse (EÜ) nr 73/2009 artikli 136a lõikele 1 ja määruse (EL) nr 1307/2013 artikli 14 lõikele 1 teatasid Prantsusmaa, Läti ja Ühendkuningriik komisjonile 31. detsembriks 2013, et nad on otsustanud kanda teatava protsendi kalendriaastateks 2014-2019 eraldatud iga-aastaste riiklike ülemmäärade all ette nähtud summadest määruses (EL) nr 1305/2013 täpsustatu kohaselt üle maaelu arengu programmitööle, mida rahastatakse Euroopa Maaelu Arengu Põllumajandusfondist (edaspidi „EAFRD”). Vastavalt määruse (EÜ) nr 73/2009 artikli 136a lõikele 1 ja määruse (EL) nr 1307/2013 artikli 14 lõikele 2 teatasid Horvaatia, Malta, Poola ja Slovakkia komisjonile 31. detsembriks 2013, et nad on otsustanud kanda otsetoetusteks üle teatava protsendi summadest, mis määruses (EL) nr 1305/2013 täpsustatu kohaselt on EAFRD poolt aastatel 2015-2020 rahastatava maaelu arengu programmitöö alusel eraldatud toetusmeetmeteks. Määruse (EÜ) nr 73/2009 VIII ja VIIIc lisa, määruse (EL) nr 1305/2013 I lisa ning määruse (EL) nr 1307/2013 II ja III lisa tuleks seetõttu vastavalt muuta.
(3)
Vastavalt määruse (EÜ) nr 73/2009 artikli 57a lõikele 9 esitas Horvaatia komisjonile 31. jaanuariks 2014 teate sellise demineeritud maa-ala kohta, mis 2013. aastal võeti taaskasutusele põllumajandusmaana. Kõnealune teade sisaldas ka 2014. taotlusaasta ja järgmiste aastate vastavaid eelarvevahendeid. Kooskõlas kõnealuse artikliga teatas Horvaatia ka demineeritud maa-ala, mille põllumajandustootjad on deklareerinud 2013. taotlusaasta kohta esitatud toetusetaotlustes ning mis on võetud taaskasutusele põllumajandusmaana ajavahemikus 1. jaanuarist 2005 kuni 31. detsembrini 2012. Nõukogu määruse (EÜ) nr 73/2009 VIII lisa on sellest tulenevalt muudetud komisjoni rakendusmäärusega (EL) nr 929/2013. Määruse (EL) nr 1307/2013 artiklis 17 osutatud juurdekasvukavast lähtudes tuleks kõnealuse määruse II, III ja VI lisa vastavalt muuta.
(4)
Liidu eelarvest maaelu arengu toetuseks eraldavate vahendite iga-aastasesse jaotusesse tuleks lisada see 2014. eelarveaasta summa, mis tuleneb otsetoetuste vabatahtlikust kohandamisest Ühendkuningriigis 2013. kalendriaastal vastavalt määruse (EÜ) nr 73/2009 artiklile 10b; summad, mis tulenevad kõnealuse määruse artiklite 136 ja 136b kohaldamisest 2014. ja 2015. eelarveaastal, ning summad, mis tulenevad määruse (EL) nr 1307/2013 artikli 66 lõike 1 kohaldamisest. Seetõttu tuleks määruse (EL) nr 1305/2013 I lisa vastavalt muuta.
(5)
Määrust (EL) nr 1307/2013 hakatakse kohaldama alates 1. jaanuarist 2015. Kõnealuse määruse muudatusi tuleks seetõttu kohaldada alates samast kuupäevast,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 73/2009 VIII ja VIIIc lisa muudetakse vastavalt käesoleva määruse I lisale.
Artikkel 2
Määruse (EL) nr 1305/2013 I lisa muudetakse vastavalt käesoleva määruse II lisale.
Artikkel 3
Määruse (EL) nr 1307/2013 I, III ja VI lisa muudetakse vastavalt käesoleva määruse III lisale.
Artikkel 4
Käesolev määrus jõustub järgmisel päeval pärast selle avaldamist Euroopa Liidu Teatajas.
Artiklit 3 kohaldatakse alates 1. jaanuarist 2015.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. mai 2014

Labels: 17
19
5
6
15